**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХЯНАН ШАЛГАХ ТҮР ХОРОО /ХИЛИЙН БООМТУУДААР АЧАА, ТЭЭВЭР, НҮҮРС НЭВТРҮҮЛЭХ БОЛОН ЧӨЛӨӨТ БҮСИЙН ҮЙЛ АЖИЛЛАГААНД УЧИРЧ БАЙГАА ХҮНДРЭЛИЙГ ШАЛГАН ТОГТООХ ҮҮРЭГ БҮХИЙ/-НЫ 12 ДУГААР САРЫН 30-НЫ ӨДӨР /БААСАН ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-5 |
|  | 1.“Шинжээчийн бүрэлдэхүүнд өөрчлөлт оруулах тухай” түр хорооны тогтоолын төсөл | 3-3 |
|  | 2.“Тогтоолын хавсралтад өөрчлөлт оруулах тухай” түр хорооны тогтоолын төсөл | 3-5 |

***Монгол Улсын Их Хурлын 2022 оны намрын ээлжит чуулганы***

***Хянан шалгах түр хороо /Хилийн боомтуудаар ачаа, тээвэр,***

***нүүрс нэвтрүүлэх болон чөлөөт бүсийн үйл ажиллагаанд учирч байгаа хүндрэлийг шалган тогтоох шалгах үүрэг бүхий/-ны 12 дугаар сарын***

 ***30-****ны* ***өдөр /Баасан гараг/-ийн хуралдааны товч тэмдэглэл***

Хянан шалгах түр хорооны дарга Г.Ганболд ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 13 гишүүнээс 7 гишүүн хүрэлцэн ирж, 53.8 хувийн ирцтэйгээр хуралдаан 12 цаг 35 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Ц.Анандбазар, Б.Баттөмөр, Н.Ганибал, Г.Мөнхцэцэг, Т.Доржханд, Л.Мөнхбаатар.*

Хэлэлцэх асуудалтай холбогдуулан Улсын Их Хурлын гишүүн С.Одонтуяа санал гаргав.

**Г.Ганболд:** Хэлэлцэх асуудлыг батлах санал хураалт явуулъя.

Зөвшөөрсөн: 6

Татгалзсан: 1

Бүгд: 7

85.7 хувийн саналаар дэмжигдлээ.

***Нэг.“Шинжээчийн бүрэлдэхүүнд өөрчлөлт оруулах тухай” түр хорооны тогтоолын төсөл***

Хуралдаанд Улсын Их Хурлын Тамгын газрын Хяналт шалгалт, үнэлгээний газрын дарга Ц.Батбаатар, мөн газрын Төсвийн хяналт, шинжилгээний хэлтсийн дарга Д.Эрдэнэсамбуу нар байлцав.

Түр хорооны дарга Г.Ганболд тогтоолын төсөл болон шинжээч нарыг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Г.Ганболд:** “Шинжээчийн бүрэлдэхүүнд өөрчлөлт оруулах тухай” тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 1

Бүгд: 7

85.7 хувийн саналаар тогтоол батлагдлаа.

*Уг асуудлыг 12 цаг 45 минутад хэлэлцэж дуусав.*

***Хоёр.“Тогтоолын хавсралтад өөрчлөлт оруулах тухай” түр хорооны тогтоолын төсөл***

Хуралдаанд Улсын Их Хурлын Тамгын газрын Хяналт шалгалт, үнэлгээний газрын дарга Ц.Батбаатар, мөн газрын Төсвийн хяналт, шинжилгээний хэлтсийн дарга Д.Эрдэнэсамбуу нар байлцав.

Түр хорооны дарга Г.Ганболд тогтоолын төслийг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Г.Ганболд:** “Тогтоолын хавсралтад өөрчлөлт оруулах” тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 1

Бүгд: 7

85.7 хувийн саналаар тогтоол батлагдлаа.

*Уг асуудлыг 12 цаг 47 минутад хэлэлцэж дуусав.*

Хуралдаанаар 2 асуудал хэлэлцэв.

*Хуралдаан 12 минут үргэлжилж, 13 гишүүнээс 7 гишүүн хүрэлцэн ирж, 53.8 хувийн ирцтэйгээр 12 цаг 47 минутад өндөрлөв.*

Тэмдэглэлтэй танилцсан:

ХЯНАН ШАЛГАХ ТҮР

ХОРООНЫ ДАРГА Г.ГАНБОЛД

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХЯНАН ШАЛГАХ ТҮР ХОРОО /ХИЛИЙН БООМТУУДААР АЧАА, ТЭЭВЭР,**

**НҮҮРС НЭВТРҮҮЛЭХ БОЛОН ЧӨЛӨӨТ БҮСИЙН ҮЙЛ АЖИЛЛАГААНД УЧИРЧ БАЙГАА ХҮНДРЭЛИЙГ ШАЛГАН ТОГТООХ ШАЛГАХ ҮҮРЭГ БҮХИЙ/-НЫ 12 ДУГААР САРЫН 30-**НЫ **ӨДӨР /БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Ганболд:** Түр хорооны гишүүдийн ирц бүрдсэн тул хуралдаанаа эхлүүлье.

Өнөөдрийн хуралдаанаар 2 асуудал хэлэлцэх юм. Өнгөрсөн 7 хоногт оффтейк гэрээнүүд ил болсонтой холбогдуулаад гэрээ дээр зайлшгүй шинжээчид суулгах шаардлага үүсээд байна. Үүнтэй холбогдуулаад хэлэлцэх асуудлаа баталъя.

Нэг.Түр хорооны хурлаар хэлэлцэх асуудлаа танилцуулъя. Монгол Улсын Их Хурлын хянан шалгах түр хорооны шинжээчийн бүрэлдэхүүнд өөрчлөлт оруулах тухай тогтоолын төсөл

Хоёр.Шинжээчийн бүрэлдэхүүнд өөрчлөлт орсонтой холбоотой хянан шалгах түр хорооны хянан шалгагчийн ажлын хөлс болон бусад зардлын хэмжээг тогтоох тухай 2022 оны 12 дугаар сарын 13-ны өдрийн 07 дугаар тогтоолын хавсралтад өөрчлөлт оруулах тухай гэсэн 2 асуудал хэлэлцэх юм. Хэлэлцэх асуудал дээр саналтай гишүүн байна уу. Одонтуяа гишүүн.

**С.Одонтуяа:** Хэлэлцэх асуудал дээр бид нар он гарангуут оны эхэнд боомтуудаар томилолтоор ажилламаар байна. Яагаад гэхээр Их Хурлын гишүүд очих шал өөр байдаг. Яагаад гэхээр сая бол нээлттэй сонсгол дээр маш ноцтой зүйлүүд яригдсан нь юу юм гэхээр ерөөсөө энэ боомтуудыг чинь хэдэн ханлигууд өмчлөөд авчхаж ээ. Тэгээд л боомтуудаар хэдэн дарга нарын л юмнууд явж байдаг. Бусад компаниудын юм явахгүй байна гэсэн. Очоод амаар зогсоодог. Ард иргэдийг турхирдаг. Бизнесийнхэн ерөөсөө ажиллах боломжгүй байна гэдэг. Тэгэхээр очиж газар дээр нь танилцахад бид нар нэгдүгээр сард томилолтоор ажилламаар байна. Тэр дээр бүгд хувиараа гаргаад дараа нь хяналтын хорооныхоо даргад бичээд энэ асуудлыг томилолтоор ажиллах асуудлыг оруулж өгөөч ээ. Ер нь тэр хуваариудаа ярьж байгаад хэн хэн явах вэ гэдгээ ярьж байгаад. Ер нь Улсын Их Хурлын гишүүний бас үүрэг шүү дээ. Энэ Улсын Их Хурал хууль батлаад байдаг. Хууль нь хэрэгждэггүй тэгэхээр хууль хэрэгжиж байгаа асуудал дээр хяналт тавих зорилгоор Их Хурлын гишүүд явах хэрэгтэй байна.

**Г.Ганболд:** Ойлголоо. Тэрийг бид нар 1 сарынхаа төлөвлөгөөнд оруулаад та бүхний групп дээр хугацааны санал хэлье. Бид нар чинь олон гишүүд байгаа. Цаг хугацаа дээрээ тохирч чадахгүй зарим нь байх юм. Тэрийг тавьж байгаад томилолтоор ажиллах боломж нээлттэй байгаа гэдгийг хэлье.

Ингээд хэлэлцэх асуудлаа баталъя гэсэн санал хураалт явуулъя. Санал хураалт. Хэлэлцэх асуудлаа баталлаа.

**Хэлэлцэх асуудлын дарааллын дагуу Монгол Улсын Хянан шалгах түр хорооны тогтоол.**

Шинжээчийн бүрэлдэхүүнд өөрчлөлт оруулах тухай Монгол Улсын Их Хурлын тухай хуулийн 39 дүгээр зүйлийн 39.1 дэх хэсэг, Монгол Улсын Их Хурлын Хяналт шалгалтын тухай хуулийн 7 дугаар зүйлийн 7.2, 7.3 дахь хэсэг, 36 дугаар зүйлийн 36.4 дэх хэсэг, 40 дүгээр зүйлийн 40.1, 40.2 дахь хэсэг Хянан шалгах түр хороо байгуулах тухай Улсын Их Хурлын 2022 оны 6 дугаар сарын 10-ны өдрийн 31 дүгээр тогтоол, Хянан шалгах түр хорооны шинжээч томилох тухай 2022 оны 12 дугаар сарын 13-ны өдрийн 6 дугаар тогтоолыг үндэслэн Их Хурлын Хянан шалгах түр хорооноос тогтоох нь.

Нэг.Хянан шалгах түр хорооны 2022 оны 12 дугаар сарын 13-ны өдрийн шинжээч томилох тухай 6 дугаар тогтоолоор батлагдсан шинжээчийн бүрэлдэхүүнээс шинжээч Болормааг 2022 оны 12 дугаар сарын 19-ны өдрөөр тасалбар болгон чөлөөлсүгэй.

Хоёр.Ч.Бат-Эрдэнэ, Г.Уянгахишиг нарыг Хянан шалгах үүрэг бүхийн түр хорооны шинжээчээр, хугацаатайгаар томилсугай.

Гурав.Хянан шалгах түр хорооны томилогдсон хянан шалгагч нарын бүрдүүлсэн материал, нотлох баримт, Хятад улсын нүүрсний импортын болон олон улсын нээлттэй цахим хуудаст байршуулсан мэдээллийг харьцуулан шинэчилж, хууль бусаар алдагдсан нүүрсний хэмжээ, үнийг тогтоон бүрэн бодитой хараат бус шинжлэн үнэн зөв дүгнэлтийг бичгээр гарган, хянан шалгах түр хорооны сонсголд танилцуулах, бэлтгэл ханган ажиллахыг шинжээч нарт үүрэг болгосугай.

 Тогтоолыг 2022 оны 12 дугаар сарын 30-ны өдрөөс эхлэн дагаж мөрдсүгэй. Гэсэн тогтоолын төсөл байна.

Чимиддоржийн Бат-Эрдэнэ 1968 оны 9 дүгээр сарын 10-нд төрсөн. Монгол Улсын Их сургуулийг математикч мэргэжлээр, 1998-2000 онд Маастрихтын Их сургуулийг эдийн засагч мэргэжлээр тус тус төгссөн. 1991-1995 онд Олон улсын лабораторид Эрдэм шинжилгээний ажилтан, 1994-1997 онд Монгол Улсын Их сургуулийн математикийн багш, 1996-2002 онд НИК компанийн газрын даргаар ажиллаж байсан ийм хүн байна.

Гончигдоржийн Уянгахишиг1978 онд төрсөн. Нийслэлийн 10 жилийн 1 дүгээр сургууль, Монгол Улсын Их сургуулийн Хууль зүйн дээд сургуулийг эрх зүйч мэргэжлээр төгссөн. 1999-2001 онд Бонн хотын их сургуулийн Хуулийн сургуулийг харьцуулсан эрх зүйн магистрын зэрэг хамгаалсан.

2010-2012 онд “Си энд жи партнерс” хуулийн фирмийг үүсгэн байгуулагч, 2012-2014 онд “Шунхлай” компанийн үйл ажиллагаа, эрх зүй хариуцсан захирал, 2015-2018 онд “Голомт банк” ХХК-ийн хуулийн хэлтсийн захирал, 2018 оноос “Инвескор капитал ҮЦК”-ийн гүйцэтгэх захирлаар ажиллаж байсан ийм хүн байгаа.

Тогтоолын төслөөс асуух асуулт саналтай түр хорооны гишүүд байна уу. Шинжээчдийг нэг сарын хугацаатайгаар 30-ны өдрөөс эхлэн Ч.Бат-Эрдэнэ, Г.Уянгахишиг нарыг түр хорооны шинжээчээр томилохыг дэмжье гэсэн томьёоллоор санал хураалт явуулъя. Санал хураалт. Тогтоолын төсөл батлагдлаа. Өнөөдрөөс Батбаатар, Эрдэнэсамбуу нар шинжээчдийн тогтоол гарсан юм чинь үнэмлэхийг нь өгөөд бид нар ойрын амралтын өдрүүдэд материалуудыг, сая ил болсон нууц гэрээнүүдийг өгч ажиллуулах шаардлага байгаа. Аль болохоор 7 хоногийн хугацаатай үүрэг өгөөд, эд нар дээрээс дүгнэлт гаргаад бусад асуудлууд дээр манай хянан шалгагч нар нэлээн баримтуудыг багцлаад, бүрдүүлээд тайлангаа тавихад бэлэн болоод байгаа. Тэгэхээр одоо яригдаад байгаа энэ зүйлүүдийг өнөөдөр Бат-Эрдэнэ, Уянгахишиг 2 ирж амжих болов уу. Тэгвэл уулзаад энэ хүмүүсийг ажилд нь яаралтай оруулах шаардлага байна. Аль болохоор бид нарын зорьж байгаа зүйл бол 1 сардаа багтаагаад нотлох баримт үнэлэх, гэрч дуудах сонсголоо зохион байгуулмаар байна. Энэ хүрээнд хэдүүлээ Ганбаатар гишүүнтэй би түрүүн ярьсан. Өнөөдөр Бат-Эрдэнэ эд нартай материалуудаа хүлээлцээд, энэ дээр та бүхэн би бол Ганбаатар гишүүн бол саяны 9 гэрээтэй холбоотой асуудлыг шинжээчид хариуцаад явж байгаа гэж байгаа. Доржханд гишүүн бол 178 гэрээтэй, Одонтуяа гишүүн болохоор боомттой холбоотой асуудлыг. Таван толгойгоос дахин авч ирэх дотоод асуудалтай холбоотой 500 гаран гэрээ дээр бас ноцтой гэсэн гэрээг аваад ажиллах тал дээр манай гишүүд ч гэсэн санаачилгатай ажиллаад, бүгдээрээ идэвхтэй оролцвол их сайн байна. Бейсен гишүүн жишээлэхэд Ховдын Хөшөөтийн уурхайтай холбоотой, эртээд Хөшөөт дээр ажилласан хүмүүс бол саяны сонсгол дээр Хөшөөтийн асуудлыг нэг сэдэв болгож оруулаач гэдэг хүсэлтүүд тавьж байна лээ. Тэгэхээр та бол Хөшөөтийн асуудлыг дагнаад, эртээд бид нар хамт явсан. Нүүрс тээвэр нь ямар асуудалтай байна гээд. Тэгээд 1 сардаа багтаагаад явъя гэж бодож байна.

**Хоёр дахь асуудал бол Улсын Их Хурлын хянан шалгах түр хорооны тогтоол.**

Тогтоолын хавсралтад өөрчлөлт оруулах тухай.

Монгол Улсын Их Хурлын тухай хуулийн 39 дүгээр зүйлийн 39.1 дэх хэсэг, Их Хурлын хянан шалгалтын тухай хуулийн 36 дугаар зүйлийн 36.4 дэх хэсэг, 57 дугаар зүйлийн 57.1, 57.3 дахь хэсэг, шинжээчийн бүрэлдэхүүнд өөрчлөлт оруулах тухай 2022 оны 12 дугаар сарын 30-ны өдрийн тогтоолыг үндэслэн Их Хурлын хянан шалгах түр хорооноос тогтоох нь.

Нэг.Хянан шалгах түр хорооны “Хянан шалгагчийн ажлын хөлс болон бусад зардлын хэмжээг тогтоох тухай” 2022 оны 12 дугаар сарын 13-ны өдрийн 07 дугаар тогтоолын хавсралтын хүснэгтийн 6, 7 дахь хэсгийг дор дурдсанаар өөрчлөн найруулсугай гэсэн ийм тогтоолын төсөл байгаа. Та бүхэн харж байгаа байх.

Хоёр.Тогтоолыг 2022 оны 12 дугаар сарын 30-ны өдрөөс эхлэн дагаж мөрдсүгэй гэсэн ийм тогтоолын төсөл байна. Тогтоолын төслөөс асуух асуулт байна уу. Тэгвэл тогтоолын төслийг баталъя гэсэн томьёоллоор санал хураалт явуулъя. Санал хураалт. Тогтоолын төсөл батлагдлаа. Ингээд өнөөдрийн түр хорооны хэлэлцэх асуудал өндөрлөж байна. Хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ